b'\n_START_ARTICLE_\nK\xc3\xa4mmekk\xc3\xa4kasvien kasvatus\n_START_PARAGRAPH_\nK\xc3\xa4mmekk\xc3\xa4kasvien kasvatusta (katso k\xc3\xa4mmekk\xc3\xa4kasvit) on harjoitettu maailmalla jo 2500 vuoden ajan, ja Euroopassakin on trooppisia lajeja kasvatettu jo 1700-luvulta l\xc3\xa4htien\n_START_SECTION_\nHistoriaa\n_START_PARAGRAPH_\nKiinassa on jo pitk\xc3\xa4\xc3\xa4n viljelty ainakin Dendrobium- ja Cymbidium-sukujen lajeja. Kauiten viljelyss\xc3\xa4 ollut laji lienee Cymbidium goeringii, jota sanotaan kasvatetun ainakin 2500 vuoden ajan. Molempien sukujen lajit ovat yh\xc3\xa4 suuressa suosiossa niin Kiinassa kuin Japanissakin._NEWLINE_Euroopassa orkideoiden viljely alkoi Isossa-Britanniassa 1700-luvun puoliv\xc3\xa4liss\xc3\xa4. Tuon ajan britannialaisia kasvihuoneita on toisinaan kutsuttu "orkideoiden hautausmaaksi": niiden kuumankostean ilmaston uskottiin j\xc3\xa4ljittelev\xc3\xa4n trooppisten sademetsien olosuhteita, mutta kasvien hoidossa ei otettu huomioon sit\xc3\xa4, ett\xc3\xa4 huomattava osa trooppisista k\xc3\xa4mmekk\xc3\xa4kasveista kasvaa luonnossa viile\xc3\xa4mmill\xc3\xa4 vuoristoseuduilla, ja puiden rungolla kasvaessaan ne altistuvat erityisesti kuivina kausina ajoittaiselle kuivuudelle._NEWLINE_1800-luvun alun n\xc3\xa4ytt\xc3\xa4v\xc3\xa4mm\xc3\xa4t orkideal\xc3\xb6yd\xc3\xb6t, kuten legendaariseksi noussut Cattleya labiata (joka saapui Eurooppaan pakkausmateriaalina, mutta joka p\xc3\xa4\xc3\xa4tyi kuitenkin William Cattleyn kokoelmaan, miss\xc3\xa4 se my\xc3\xb6s kasvatti suuret kukkansa), saivat aikaan valtavan "orkideakuumeen" sen ajan Euroopassa. 1800-luvun orkideamets\xc3\xa4st\xc3\xa4jien usein traagiset tarinat ovat nyky\xc3\xa4\xc3\xa4n orkideaharrastajien hyvin tiedossa. Kun k\xc3\xa4mmekk\xc3\xa4kasvien luonnollisia kasvupaikkoja alettiin paremmin ymm\xc3\xa4rt\xc3\xa4\xc3\xa4, opittiin niiden kasvatusta v\xc3\xa4hitellen, ja 1800-luvun loppupuolelle tultaessa alettiin kasveja jopa pieness\xc3\xa4 m\xc3\xa4\xc3\xa4rin tuottamaan siemenest\xc3\xa4. K\xc3\xa4mmekk\xc3\xa4kasvien siemenkasvatus on vaikeaa niiden tarvitseman sienijuuren vuoksi, mutta ennen nykyisten keinotekoisten siemenkasvatusmenetelmien kehityst\xc3\xa4 saatiin siemenet it\xc3\xa4m\xc3\xa4\xc3\xa4n emokasvin tyvelle kylv\xc3\xa4m\xc3\xa4ll\xc3\xa4.\n_START_SECTION_\nRisteytysty\xc3\xb6\n_START_PARAGRAPH_\nK\xc3\xa4mmekk\xc3\xa4kasvit ovat usein herk\xc3\xa4sti kesken\xc3\xa4\xc3\xa4n risteytyvi\xc3\xa4. Johtuen kasvien erikoistumisesta eri p\xc3\xb6lytt\xc3\xa4jiin, ei ristip\xc3\xb6lytyksen vaara luonnossa ole yleens\xc3\xa4 kovin suuri, mink\xc3\xa4 vuoksi siitep\xc3\xb6lyn it\xc3\xa4miselle l\xc3\xa4heisen lajin luottipinnalla ei ole muodostunut esteit\xc3\xa4._NEWLINE_Ensimm\xc3\xa4iset risteym\xc3\xa4t kehitettiin 1800-luvun puoliv\xc3\xa4liss\xc3\xa4, ja sittemmin on rekister\xc3\xb6ity jo yli 100 000 risteym\xc3\xa4\xc3\xa4, joista monet ovat kahden tai useamman suvun v\xc3\xa4lisi\xc3\xa4._NEWLINE_K\xc3\xa4mmekk\xc3\xa4risteymien suuren m\xc3\xa4\xc3\xa4r\xc3\xa4n vuoksi poikkeaa niiden nime\xc3\xa4minen muiden kasvien nime\xc3\xa4misest\xc3\xa4. Jokaiselle uudelle, rekister\xc3\xb6it\xc3\xa4v\xc3\xa4lle risteym\xc3\xa4lle on annettava nk. grex-nimi, josta ilmenee sen sukutaulu aina alkuper\xc3\xa4isiin risteytyksess\xc3\xa4 k\xc3\xa4ytettyihin lajeihin saakka. Lajike on k\xc3\xa4mmekk\xc3\xa4kasveilla melko harvinainen k\xc3\xa4site, sill\xc3\xa4 niiden kasvullinen lis\xc3\xa4\xc3\xa4minen on hidasta. Joidenkin sukujen lajeja osataan kuitenkin nyky\xc3\xa4\xc3\xa4n lis\xc3\xa4t\xc3\xa4 tehokkaasti meriesteemilis\xc3\xa4yksen avulla._NEWLINE_Grex-nimi kirjoitetaan lajikenimist\xc3\xa4 poiketen ilman yksinkertaisia heittomerkkej\xc3\xa4, mutta lajikenimen tavoin sen jokaisen sanan tulee alkaa isolla alkukirjaimella, ja kirjainten tulee olla muutoin normaalin tekstin kaltaisia, esimerkiksi Vuylstekeara Cambria. Jos nimen per\xc3\xa4\xc3\xa4n kirjoitetaan lajikenimi\xc3\xa4, tulisi nimest\xc3\xa4 esimerkiksi Vuylstekeara Cambria \'Blush\'.\n_START_SECTION_\nTrooppisten orkideoiden kasvatusmenetelmi\xc3\xa4\n_START_PARAGRAPH_\nErityisesti p\xc3\xa4\xc3\xa4llyskasveina luonnossa kasvavien lajien viljelyss\xc3\xa4 opittiin pian ottamaan huomioon n\xc3\xa4iden juurien suuri ilmantarve. Useimmat epifyyttiorkideat eiv\xc3\xa4t sied\xc3\xa4 juurillaan pysyv\xc3\xa4\xc3\xa4 kosteutta, sill\xc3\xa4 ne ovat luonnossa sopeutuneet ajoittaiseen kuivumiseen. Niinp\xc3\xa4 nykyisin ehk\xc3\xa4p\xc3\xa4 suosituin harrastajien k\xc3\xa4ytt\xc3\xa4m\xc3\xa4 kasvualusta on paloiteltu puiden kaarna, joka lahoaa hitaasti, tarjoaa juurille riitt\xc3\xa4v\xc3\xa4sti metabolismiin tarvittavaa ilmaa ja joka on suhteellisen steriili\xc3\xa4 tuhoel\xc3\xa4imist\xc3\xa4. Usein kastelutarpeen v\xc3\xa4hent\xc3\xa4miseksi lis\xc3\xa4t\xc3\xa4\xc3\xa4n kasvualustaan muitakin aineita, esimerkiksi sammalta. Puuhiilen puolestaan uskotaan lis\xc3\xa4\xc3\xa4v\xc3\xa4n kasvualustan ik\xc3\xa4\xc3\xa4, sill\xc3\xa4 se kest\xc3\xa4\xc3\xa4 tuoretta kaarnaa paremmin lahoamista._NEWLINE_Joskus k\xc3\xa4ytet\xc3\xa4\xc3\xa4n kasvatusastioina puurimoista valmistettuja "orkideakoreja" tai rei\xc3\xa4llisi\xc3\xa4 ruukkuja, joiden tarkoituksena on lis\xc3\xa4t\xc3\xa4 kasvualusta ilmavuutta. Koska monien p\xc3\xa4\xc3\xa4llyskasviorkideoiden juuret kykenev\xc3\xa4t yhteytt\xc3\xa4m\xc3\xa4\xc3\xa4n, suositellaan joskus k\xc3\xa4ytett\xc3\xa4v\xc3\xa4ksi valoa l\xc3\xa4p\xc3\xa4isevi\xc3\xa4 ruukkuja. T\xc3\xa4ss\xc3\xa4 tapauksessa muoviruukkuja suositellaan usein lasiruukkujen sijaan, koska muoviruukut johtavat hitaammin l\xc3\xa4mp\xc3\xb6\xc3\xa4 pois juuristosta._NEWLINE_Koska monet orkidealajit tulevat vuoristoseuduilta, joissa y\xc3\xb6t voivat olla hyvinkin kylmi\xc3\xa4 ja p\xc3\xa4iv\xc3\xa4t taas melko l\xc3\xa4mpimi\xc3\xa4, tarvitsevat useimmat lajit hyvin kasvaakseen ja kukkiakseen selv\xc3\xa4n eron y\xc3\xb6- ja p\xc3\xa4iv\xc3\xa4l\xc3\xa4mp\xc3\xb6tilojen v\xc3\xa4lill\xc3\xa4. Juuristo kuitenkin kasvaa usein parhaiten l\xc3\xa4mpimiss\xc3\xa4 olosuhteissa, mink\xc3\xa4 vuoksi kasteluvesi suositellaan l\xc3\xa4mmitett\xc3\xa4v\xc3\xa4ksi._NEWLINE_Monilla k\xc3\xa4mmekk\xc3\xa4lajeilla on hidaskasvuinen juuristo, jonka toipuminen kest\xc3\xa4\xc3\xa4 pitk\xc3\xa4\xc3\xa4n. T\xc3\xa4st\xc3\xa4 syyst\xc3\xa4 tulisi kyseisten lajien tarpeetonta istuttamista v\xc3\xa4ltt\xc3\xa4\xc3\xa4. Useimmilla n\xc3\xa4ist\xc3\xa4 lajeista nimitt\xc3\xa4in juuret tarttuvat kasvualustaansa tiukasti, ja saattavat tuhoutua kasvualustaa vaihtaessa._NEWLINE_Koska puiden rungoilla ravinteita on saatavana vain rajoitetusti, suositellaan k\xc3\xa4ytett\xc3\xa4v\xc3\xa4ksi mahdollisimman puhdasta kasteluvett\xc3\xa4, esimerkiksi sadevett\xc3\xa4 puhtailla alueilla. Ravinteita kasteluveteen lis\xc3\xa4t\xc3\xa4\xc3\xa4n usein v\xc3\xa4hemm\xc3\xa4n kuin monilla muilla huonekasveilla._NEWLINE_K\xc3\xa4mmekk\xc3\xa4kasvien lis\xc3\xa4\xc3\xa4mist\xc3\xa4 huoneoloissa pidet\xc3\xa4\xc3\xa4n vaikeana, joskin esimerkiksi jakamista tai versoihin ja kukkavarsiin kehittyvi\xc3\xa4 pikkutaimia (keikej\xc3\xa4) k\xc3\xa4ytet\xc3\xa4\xc3\xa4n joskus uusien kasvien aikaansaamiseen.'